Blakes buig knie voor Albions | Netwerk24
Blakes buig knie voor Albions
03 Junie 2019 06:01
Blakes het Saterdag teen Albions van die Paarl vasgeval en die wedstryd 17-13 verloor, ondanks die feit dat die rustydtelling 8-0 in Blakes se guns was.
Die wedstryd het teen ’n vinnige pas afgeskop met Aldrin Greef wat telkemale gate in Albions se verde­diging geslaan het. By een so ’n geleentheid het Greef die lyn gebreek, maar kon hy geen aan­sluiting by sy spanmaats kry nie.
Die eerste punte het gekom toe ’n strafskop toegeken is nadat Albions die bal by ’n losskrum vertraag het. Greef het met die strafskop geslaag om Blakes te laat voorloop.
Die eerste drie het gekom na twee fases deur die voorspelers waarna Bevan Daniels (skrum­skakel) vir Hermirique Steenkamp (heealgter) in die hoekie oorgestuur het. Greef kon nie die verdoel nie en die telling was 8-0
Ná die omdraaislag het Albions se voorspelers begin beheer oorneem en telkemale ver veld gewen. Direk ná die afskop het Albions met sy voorspelers sy eerste drie gedruk, maar dis nie verdoel nie. Albions het onmiddel­lik daarna weer toegeslaan met nog ’n drie wat die telling met die ver­doel­de drie na 12-8 laat aanrol het.Ná nog ’n strafskop het Albions met ’n goeie lynskop ’n lynstaan afgedwing en weer sy voorspelers ingespan het om met goeie dryf­werk oor die doellyn te stoomroller. Die drie is verdoel om die telling op 17-8 te staan te bring.
Blakes het nooit tou opgegooi nie en verwoed aangeval met 20 minute se speeltyd oor. Na ’n lynstaan en twee fases wat deur Blakes oorheers is, het Marvin Jones (slot) oorgeval vir sy onverdoelde drie – eindtelling 17-13. Spelers wat aandag getrek het, was Terrence Greef (flank), Ryle Daniels (vleuel), Hermirique Steenkamp (heelagter) en Aldrin Greef (loskkakel).
Hierdie naweek speel die span tuis teen Windmeul-rugbyklub.